b'\n_START_ARTICLE_\nMokslin\xc4\x97 konferencija\n_START_SECTION_\n\xc5\xbdodiniai prane\xc5\xa1imai\n_START_PARAGRAPH_\nPaprastai darbai konferencijose pristatomi trumpais (10\xe2\x80\x9330 min.) prane\xc5\xa1imais, po kuri\xc5\xb3 seka diskusija. Da\xc5\xbenai dalyviai pra\xc5\xa1omi i\xc5\xa1 anksto pateikti prane\xc5\xa1im\xc5\xb3 tezes, kurios gali b\xc5\xabti recenzuojamos.\n_START_SECTION_\nStendiniai prane\xc5\xa1imai\n_START_PARAGRAPH_\nDidel\xc4\x97se konferencijose, kur visiems prane\xc5\xa1\xc4\x97jams nepakanka laiko, prane\xc5\xa1imus skaito tik nedaugelis atrinkt\xc5\xb3 dalyvi\xc5\xb3. \xc5\xa0iuo atveju dauguma dalyvi\xc5\xb3 dalyvauja su vienu ar keletu stend\xc5\xb3, kurie i\xc5\xa1statomi sal\xc4\x97je ir per tam skirt\xc4\x85 laik\xc4\x85 visi norintys gali kalb\xc4\x97ti su greta savo stendo stovin\xc4\x8diais prane\xc5\xa1\xc4\x97jais.\n_START_SECTION_\nKabina\n_START_PARAGRAPH_\nKabina (angl. booth) yra keleto kvadratini\xc5\xb3 metr\xc5\xb3, paprastai \xc4\xaf dvi ar tris puses atviras plotas, kur\xc4\xaf parodos organizatoriai skiria prane\xc5\xa1\xc4\x97j\xc5\xb3 grupei. Kabinoje pakanka vietos demonstruoti \xc4\xafvairi\xc4\x85 technin\xc4\x99 \xc4\xafrang\xc4\x85, veikian\xc4\x8dias kompiuteri\xc5\xb3 programas ar kas keletas valand\xc5\xb3 savaranki\xc5\xa1kai rengti trumpus prane\xc5\xa1imus. Kabinas ypa\xc4\x8d m\xc4\x97gsta firmos, kurios neretai pristato j\xc5\xb3 ir mokslin\xc4\x97se konferencijose. Joms r\xc5\xabpi ne tik savireklama, bet ir surinkti duomenis, kokie \xc5\xbemon\xc4\x97s bei institucijos domisi j\xc5\xb3 veikla. Tod\xc4\x97l i\xc5\xa1 pri\xc4\x97jusi\xc5\xb3j\xc5\xb3 paprastai gana atkakliai pra\xc5\xa1oma vizitini\xc5\xb3 korteli\xc5\xb3.\n_START_SECTION_\nPertraukos bei paskutinio vakaro i\xc5\xa1vyka\n_START_PARAGRAPH_\nKonferencijos metu paprastai taip pat stengiamasi sukurti kuo daugiau galimybi\xc5\xb3 tiesioginiam, bendravimui. Piet\xc5\xb3 ir kitos pertraukos i\xc5\xa1 esm\xc4\x97s n\xc4\x97ra poilsio laikas\xc2\xa0\xe2\x80\x93 tai laikas, skirtas tiesioginiams dalyvi\xc5\xb3 pokalbiams. \xc4\x8cia galioja specifin\xc4\x97s taisykl\xc4\x97s: konferencijos pertraukos metu galima sustoti prie kalban\xc4\x8di\xc5\xb3 \xc5\xbemoni\xc5\xb3, \xc4\xafsitraukti \xc4\xaf pokalb\xc4\xaf, u\xc5\xbekalbinti ma\xc5\xbeai pa\xc5\xbe\xc4\xafstam\xc4\x85 \xc5\xbemog\xc5\xb3 (u\xc5\xbe konferencijos rib\xc5\xb3 toks elgesys laikomas nemandagiu). Kad b\xc5\xabt\xc5\xb3 galima lengviau surasti tik pagal straipsnius \xc5\xbeinomus kolegas, konferencijos dalyviai prisisega korteles su savo pavarde bei atstovaujama institucija._NEWLINE_Jei tiesioginis bendravimas organizatoriams atrodo labai svarbus, rengiama tai pa\xc4\x8diai veiklai skirta \xe2\x80\x9epaskutinio vakaro i\xc5\xa1vyka\xe2\x80\x9c (trumpa i\xc5\xa1kyla \xc4\xaf gamt\xc4\x85 ar pana\xc5\xa1iai).'